(Pričajmo zajedno o sigurnosti, zdravlju i odrastanju)

**PROJEKTNI ZADATAK (ToR)**

1. Projektni zadatak:Izvođenje dvodnevnog treninga iz oblasti interne / eksterne komunikacije za organizacije civilnog društva koje okupljaju i pružaju usluge djeci i mladima s intelektualnim teškoćama i njihovim roditeljima (za izvršenje zadatka su angažovana 2 konsultanta).
2. Očekivani rezultati: Roditelji ostvaruju lakšu i empatičniju komunikaciju jedni između drugih, roditelji ostvaruju lakšu i efikasniju komunikaciju sa osobljem i menadžmentom udruženja, roditelji, osoblje i menadžment udruženja brže i efikasnije komuniciraju sa širom javnošću i donosiocima odluka putem medija.

**1. Uvodne informacije**

Asocijacija XY i partnersko udruženje „Život sa Down sindromom u Federaciji BiH“ će u okviru projekta „Pričajmo zajedno o sigurnosti, zdravlju i odrastanju“ realizirati participativnu obuku iz oblasti interne / eksterne komunikacije za predstavnike šest (6) organizacija civilnog društva koje okupljaju i pružaju usluge djeci i mladima s intelektualnim teškoćama i njihovim roditeljima. Trening o internoj i eksternoj komunikaciji nameće se kao neophodna aktivnost koja će ojačati kapacitete roditelja i osoblja udruženja za djecu sa poteškoćama u razvoju za efektnu, profesionalnu i empatičnu komunikaciju. Na osnovu svjetski popularne i korištene neurolingvinstičke metodologije (Reframing metodologije) u komunikološkoj oblasti, planirano je uraditi nekoliko sesija u okviru treninga koje će unaprijediti komunikaciju:

* Roditelja jednih sa drugima
* Roditelja i udruženja
* Roditelja i udruženja sa širom javnošću putem medija

Komunikacija je osnovni alat za funkcionisanje i međusobno razumijevanje pojedinaca jednih sa drugima, ali i cijele grupe prema drugim grupama. Zbog specifične oblasti i populacije koja je u fokusu ovog projekta, potrebno je promijeniti komunikacijske okvire koji često prevazilaze adekvatne i očekivane, a koji su trenutno u upotrebi. Trening će obuhvatiti teorijsku obuku kao i praktičan rad i vježbe koje će se održavati za komuniciranje roditelja jednih sa drugima, roditelja sa osobljem i menadžmentom udruženja kao i zajednički nastup ovih dviju grupa pred širokim auditorijumom i medijima. Zbog osjetljivosti i specifičnosti ciljnih grupa koje djeluju pod pritiskom i opterećenjem, internu komunikaciju je potrebno prilagoditi potrebama roditelja u cilju stvaranja „vršnjačkih grupa“ koje će raditi na jačanju međusobnog samopouzdanja i podrške jednih prema drugima kroz adekvatnu komunikaciju.

Obuka u oblasti novih medija predstavlja posebnu stavku na treningu sa fokusom na administraciju i ažuriranje društvenih mreža kao najbržeg, najisplativijeg i najefikasnijeg medija usmjerenog prema širokoj javnosti. Polaznici treninga proći će kroz sesiju o uspješnoj prezentaciji i artikulaciji informacija kroz tradicionalne medije (radio, TV, štampa). Kako je u pitanju ciljna grupa koja je često u potrebi obraćanja donosiocima odluka i širokoj javnosti, medijska pismenost je jedan od preduslova uspješne komunikacije. Nakon treninga iz oblasti komunikacija, roditelji i udruženja će biti osposobljeni da sami kreiraju javne kampanje, da komuniciraju sa medijima i da se obrate javnosti na način koji će im pomoći u realizaciji ciljeva.

**3. Opis posla**

Treneri se obavezuju da će sa Asocijacijom XY pripremiti plan rada obuke, a koji će sadržajima odgovoriti na specifične potrebe projekta i metodološke zahtjeve provođenja treninga jačanja kapaciteta organizacija civilnog društva iz oblasti interne / eksterne komunikacije.

Zatim se obavezuju da će učestvovati u izradi prezentacija, radionica i projektne kampanje, važnih za postizanje cilja obuke a to je *20 obučenih roditelja/osoblja/članova organizacija civilnog društva koja okupljaju i pružaju usluge djeci i mladima s intelektualnim teškoćama i njihovim roditeljima da ostvare lakšu i empatičniju komunikaciju jedni između drugih, i brže i efikasnije komuniciraju sa širom javnošću i donosiocima odluka putem medija.*

Angažovani konsultanti su obavezni dostaviti finalni operativni i finansijski izvještaj sa prikazom pojedinačnih rezultata.

**4. Ekspertiza**

Angažovani treneri posjeduju višegodišnje iskustvo u vođenju treninga iz oblasti komunikacija i odnosa sa javnošću u NVO sektoru:

* Više od 5 godina iskustva u planiranju, organiziranju i provođenju obuka iz oblasti odnosa sa javnošću i komunikacija
* Iskustvo u kreiranju i implementaciji zagovaračkih medijskih kampanja
* Poznavanje Reframing metodologije u komunikaciji
* Pozeljno iskustvo u oblasti komunikacija i odnosa sa javnošću u NVO sektoru i radu sa osobama i djecom sa invaliditetom
* Razumijevanje tema iz oblasti nabrojanih u uvodnim informacijama Projektnog zadatka
* Liderske vještine
* Komunikativnost, otvorenost, spremnost za saradnju, aktivno slušanje i timski rad

**5. Vremenski rok**

Angažman na zadatku izražen u konsultantskim danima: 10

U konsultacijama sa osobljem Asocijacije XY, konsultant će elaborirati predloženi vremenski okvir i plan aktivnosti u cilju ispunjenja Projektnog zadatka.

**6. Supervizija**

Konsultant će tokom realizacije zadataka biti superviziran od strane projektnog osoblja Asocijacije XY. Projektni supervizor će biti u redovnoj komunikaciji sa angažovanim konsultantom te pravovremeno dostaviti strukturirani odgovor ili preporuku, ukoliko to bude relevantno za postizanje rezultata Projektnog zadatka.

**7. Izmjene i dopune**

Ovaj Projektni zadatak (ToR) može biti izmijenjen ili dopunjen od strane menadžmenta Asocijacije XY, a što će biti dokumentirano kroz zapisnik o izmjenama i dopunama.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Potpis angažiranog konsultanta